感春
作者：張耒
朝代：宋

paragraphs: 淹留生白髮，默默又驚春。
花房與柳萼，三見東風新。
竟日雨不止，翛翛寒著人。
擁裘坐閉閣，但與山爐親。
昔我東南交，藹藹賢簪紳。
朝晡不相捨，談笑夜達晨。
清言間嘲謔，侑以肴與尊。
風花春院靜，霰雪夜爐溫。
南士多文章，最愛蔡與秦。
吳僧參寥者，瀟洒出埃塵。
詩多山水情，野鶴唳秋旻。
江子貧而廉，鄉黨稱其仁。
徐子節最苦，五十慕其親。
頗有豪俠風，時時見於文。
相逢必痛飲，大盞若鯨吞。
家無一金資，有口不言貧。
楚望自南來，贈我佳句頻。
送我歌百言，爛如張錦茵。
蔡子不可見，窮泉悶幽魂。
遺書誰收拾，撫舊心空存。
僧寥安在哉，江漢一孤鱗。
徐子益寥落，寂無人薦論。
周子有書來，乃在吳江濱。
其餘數子者，影響無由聞。
寥寥青天高，落落參與辰。
東西不相及，難合易離分。
自我官窮山，耳目如聾昏。
相逢半俗物，彊笑接歡欣。
景物豈不嘉，招携阻嘉賓。
端如守籠鶴，終日掩吾門。
春風動花光，桃李曰繽紛。
長歌寫我思，書寄東飛雲。